**CYD-GRWP CRAFFU’R PARCIAU CENEDLAETHOL AR YR ECONOMI**

**30 Ionawr 2015**

Yn bresennol:

Cynrychiolwyr Awdurdod Parc Cenedlaethol Arfordir Penfro:

Aelodau: Mrs G Hayward (Cadeirydd), y Cynghorydd DGM James a Mr AE Sangster.

Swyddog: Mr T Jones, Prif Weithredwr.

Cynrychiolwyr Awdurdod Parc Cenedlaethol Eryri:

Aelodau: Y Cynghorydd A Gruffydd, Dr I ap Gwynn, a’r Cynghorwyr C a Mrs E Roberts.

Swyddogion:Mr E Williams, Prif Weithredwr, Mr J Cawley, Cyfarwyddwr Cynllunio a Threftadaeth Ddiwylliannol a Mr GI Jones, Cyfarwyddwr Gwasanaethau Corfforaethol a Chyfreithiol.

(Cyfarfod fideogynadledda 2.00pm – 3.10pm)

**1. Ymddiheuriadau**

Derbyniwyd ymddiheuriadau am fethu â bod yn bresennol oddi wrth y Cynghorwyr B Kilmister ac RM Lewis (Awdurdod Parc Cenedlaethol Arfordir Penfro), a’r Cynghorwyr E Edwards, SW Jones a J MacLennan (Awdurdod Parc Cenedlaethol Eryri).

**2. Datgan buddiant**

Ni ddatgelwyd unrhyw fuddiant.

**3. Cofnodion**

Cyflwynwyd cofnodion y cyfarfod a gynhaliwyd ar 17 Medi 2014 i’w cadarnhau a’u llofnodi.

**CYTUNWYD** i gadarnhau a llofnodi cofnodion y cyfarfod a gynhaliwyd ar 17 Medi 2014.

**4. Trafodaethau wyneb yn wyneb: canlyniadau**

Cyfeiriodd y Cadeirydd at ganlyniadau’r trafodaethau wyneb yn wyneb a gyhaliwyd hyd yma, a diolchodd i’r Aelodau perthnasol am roi o’u hamser i’w cynnal. Yr oedd o’r farn y gellid cael tipyn o wybodaeth ddefnyddiol o’r cyfweliadau. Cytunodd Mr AE Sangster, gan ddweud bod ambell thema wedi dod i’r amlwg, sef:

* y rhan a chwaraeir gan y broses gynllunio;
* y ffaith bod cysylltiadau a phrosesau yn bwysig i bobl;
* roedd yn edrych fel petai busnesau bach iawn yn ei chael yn anodd deall rôl Awdurdodau’r Parciau Cenedlaethol a/neu’n ei chael hi’n anodd ymgysylltu â nhw;
* roedd bron pob un yn cymeradwyo/cefnogi’r gwerth y mae’r Parciau Cenedlaethol yn ei ychwanegu at y dirwedd ac at fywydau’r rhai sy’n byw yn y Parciau.

Gofynnodd y Dr I ap Gwynn sut fyddai’r wybodaeth a gasglwyd yn cael ei defnyddio; ai yn fewnol neu a fyddai’n cael ei dosbarthu’n allanol ac fwy eang. Roedd o’r farn nad oedd y nifer fach o fusnesau/meysydd diwydiant a gafodd eu cyfweld yn ddigon eang, ac y gellid dadlau bod y modd y cynhaliwyd yr arolwg yn rhy oddrychol – a hyd yn oed yn rhagfarnllyd – ac y gallai hynny arwain at feirniadaeth o’r canfyddiadau.

Ateb Mr T Jones oedd mai diben y broses graffu oedd rhoi darlun i’r Awdurdodau o ran pa mor llwyddiannus oedd polisïau presennol y Parciau Cenedlaethol, ac a oedd angen ailwampio’r rheini mewn unrhyw fodd. Dywedodd bod yr arolygon craffu blaenorol a wnaeth Awdurdod Parc Cenedlaethol Arfordir Penfro (boed mewn partneriaeth ag

Awdurdod Parc Cenedlaethol Bannau Brycheiniog neu ar ei ben ei hun) wedi dilyn yr un fformat, ac nad oedd pob tystiolaeth a gafwyd yn ffafriol. Fodd bynnag, yn sgil y canfyddiadau roedd newidiadau wedi’u gwneud, a fyddai’n gwella ffordd yr Awdurdod o weithio. Er bod y sampl o fusnesau yn fach, ni ddylid diystyru hynny fel rhywbeth nad oedd o werth i’r broses adolygu bresenol.

Hefyd, atgoffwyd yr Aelodau gan y Cadeirydd bod Cynulliad Cenedlaethol Cymru yn edrych yn gyson arno’i hun a’r ffordd y mae’n gweithredu. Nid oedd y ffaith bod yr Awdurdodau yn cynnal yr ymchwiliad hwn eu hunain yn golygu nad oedd yn ddilys. Roedden nhw’n creu corff o wybodaeth am agweddau tuag at bolisïau economaidd y Parc Cenedlaethol.

Croesawodd y Cynghorydd Mrs E Roberts y ffaith bod ‘defnyddwyr gwasanaethau’ yn rhan o’r broses. Cyfeiriodd at y Bil Cenedlaethau’r Dyfodol, a oedd yn canolbwyntio ar roi lle canolog i ddinasyddion. Dywedodd Mr T Jones bod Awdurdod Parc Cenedlaethol Bannau Brycheiniog wedi datblygu ei broses graffu i gynnwys aelodau o’r cyhoedd yn ei adolygiadau. Croesawyd hyn gan yr Aelodau fel ffordd ymlaen ar gyfer adolygiadau craffu yn y dyfodol.

**5. Ymatebion gan ‘gyrff ymbarél’**

Dywedodd y Cadeirydd bod ymatebion wedi dod i law gan Undeb Cenedlaethol yr Amaethwyr, y Gymdeithas Tir a Busnesau Cefn Gwlad, a Thwristiaeth Sir Benfro. Bydd negeseuon atgoffa yn cael eu hanfon at y ‘cyrff ymbarél’ eraill i ofyn a oedden nhw’n bwriadu ymateb yn ysgrifenedig neu a fyddai’n well ganddyn nhw gwrdd â’r Pwyllgor i drafod syniadau.

Awgrymodd Aelodau Awdurdod Parc Cenedlaethol Eryri y gallai gysylltu â rhai ‘cyrff ymbarél’ yn ei ardal, a gofynnodd y Cadeirydd a allai’r holl ymatebion ysgrifenedig ddod i law cyn diwedd mis Chwefror 2015.

**6. Tystiolaeth ychwanegol**

Dywedodd y Cadeirydd bod Aelodau Awdurdod Parc Cenedlaethol Arfordir Penfro wedi cwrdd â swyddogion ac Aelodau Cyngor Sir Penfro i drafod dulliau gweithredu economaidd y naill a’r llall. Bu’n sesiwn ddefnyddiol dros ben, a dywedodd Mr E Williams y byddai’n trefnu sesiwn debyg gyda Chyngor Sir Gwynedd.

Trafodd yr Aelodau y posibilrwydd o wahodd tystiolaeth lafar gan amryw sectorau, gan gynnwys twristiaeth, amaethyddiaeth, manwerthu/y siambr fasnach a gweithgareddau awyr agored. Awgrymwyd trefnu dwy sesiwn, un yn Sir Benfro, a’r llall yn Eryri, a gwahodd y sefydliadau/cyrff perthnasol i roi tystiolaeth. Awgrymwyd hefyd y dylid gwahodd Aelodau’r Cynulliad a/neu Aelodau Seneddol i roi tystiolaeth, gan mai â nhw y byddai angen cysylltu pe byddai problem yn codi.

**CYTUNWYD** fel a ganlyn:

1. bod dau gyfarfod yn cael eu trefnu yn yr ardaloedd Parc Cenedlaethol perthnasol, a bod cyrff/unigolion penodol yn cael eu gwahodd i roi tystiolaeth lafar i’r Pwyllgor;
2. bod yr Aelodau yn gofyn i’w Haelodau Cynulliad a/neu Seneddol perthnasol i roi tystiolaeth.